पाएं अपने शहर की ताज़ा ख़बरें और फ्री ई-पेपरडाउनलोड करें
माउंट आबू/जयपुर। राज्यपाल मारग्रेट आल्वा ने मंगलवार को आबू रोड में आदिवासी बाहुल्य इलाकों का दौरा करके उनके हालचाल जाने। उन्होंने नरेगा में काम कर रहे श्रमिकों से कामकाज और मजदूरी भुगतान के बारे में जानकारी ली। इस दौरान श्रमिकों ने बताया कि उन्हें मजदूरी लेने के लिए हर 15 दिन में बैंक में जाना पड़ता है। इससे उनका समय खराब होने के साथ ही किराया भी काफी लगता है। इस पर राज्यपाल ने अधिकारियों को सलाह दी कि यदि संभव हो तो वे बैंक से बात करके एक्सटेंशन काउंटर बतौर एक आदमी को नियुक्त करवाएं जो कार्य स्थल पर ही आकर श्रमिकों का भुगतान करे।
आल्वा ने डेरना, देलगर और सियावा क्षेत्रों के दौरान नरेगा श्रमिकों से जानना चाहा कि वे 15 दिन तक अपना खाना-पीना कैसे करते हैं? उन्हें कितने घंटे काम करना पड़ता है? काम में महिला-पुरुषों को मजदूरी में भेदभाव तो नहीं होता? इस पर ग्रामीणों ने बताया कि वे राशन की दुकान से उधार सामान लाते हैं और मजदूरी मिलने पर उधारी चुकाते हैं।
देलदर गांव में प्राथमिक चिकित्सा केेंद्र के भवन की हालत देखकर राज्यपाल ने नाराजगी जताई और जिला कलेक्टर को बिल्डिंग की उचित सार-संभाल करने के निर्देश दिए। यहां एक नर्स ने शिकायत की कि वह 17 साल से यहां पोस्टेड है, लेकिन उसके रहने के लिए स्टाफ क्वार्टर तक की व्यवस्था नहीं है। इस पर राज्यपाल ने कलेक्टर से कहा कि स्टाफ क्वार्टर की व्यवस्था करें। इस दौरान राज्यपाल ने 12वीं कक्षा पास युवाओं को बैंक से ऋण लेकर अपना स्वरोजगार शुरू करने की सलाह दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn